15.4.2008

Oikeusministeriö
Oikeushallinto-osasto

Pl 25
00023 VALTIONEUVOSTO

LAUSUNTO KÄRÄJÄOIKEUSUUDISTUKSESTA

Oikeusministeriö on 27.3.2008 saapuneella kirjeellä pyytänyt mm. Sodankylän kunnan lausunnon käräjäoikeusuudistuksesta.  Lausunnon antomahdollisuuden ajankohta on varsin erikoinen, onhan oikeusministeriö jo 13.3.2008 tehnyt esityksensä uudistuksesta.  Normaali käytäntö on, että lausunnot pyydetään ennen asiasta päättämistä.  Kun lausunnon antomahdollisuus annetaan jälkikäteen, vaikuttaa se vain hallinnollisen muodollisuuden täyttämiseltä eikä todelliselta asianomaisten  kuulemiselta.  

Sodankylän kunta pyytää kuitenkin, että ministeriössä vielä paneudutaan uudistukseen ja Sodankylän kunnan alla oleva kannanotto asiassa huomioidaan vakavasti.  

Ensisijaisena vaihtoehtona kunta pitää Lapin käräjäoikeuden säilyttämistä nykyisessä muodossaan ja siihen liitettäisiin koko Kemijärven käräjäoikeus.  Tätä vaihtoehtoa on esittänyt myös uudistusta valmistellut työryhmä mietinnössään 2007:12.   Vaihtoehdossa toteutuu parhaiten saamelaisten oikeudet alkuperäiskansana.  Saamelaisten kotiseutualueella saamelaisten kielelliset oikeudet ja viranomaisten  velvollisuudet ovat laajemmat kuin muilla alueilla.  Saamelaisten kotiseutualueella tarkoitetaan Enontekiön, Inarin ja Utsjoen kuntien alueita sekä Sodankylän kunnassa sijaitsevan Lapin paliskunnan aluetta.  Tässä vaihtoehdossa ei heikennetä saamelaisten kielellisiä oikeuksia. Lapin käräjäoikeushan on hoitanut jo pitkään koko saamelaisalueen oikeudelliset asiat.  Saamelaisalueen jakaminen kahteen käräjäoikeuspiiriin heikentää vakavasti saamelaisten oikeuksia ja vaarantaa yhdenmukaisen oikeudellisen kohtelun.  Tämä vaihtoehto antaa myös mahdollisuuden erikoistua alueen erityispiirteisiin kuten poronhoitoon, metsästykseen ja maankäyttöön liittyviin asioihin.

Toissijainen vaihtoehto on se, että Lapin käräjäoikeus kokonaisuudessaan liitetään Rovaniemen käräjäoikeuteen ja Sodankylässä olisi pysyvä sivukanslia.

Kolmantena vaihtoehtona on se, että muodostetaan koko Lapin kattava käräjäoikeus eli Lapin, Kemijärven  ja Kemi-Tornion käräjäoikeudet liitettäisiin Rovaniemen käräjäoikeuteen ja Sodankylään ja Kemiin jäisi pysyvät sivukansliat.

Kaikissa em. vaihtoehdoissa on olennaista se, että saamelaisalue säilyisi yhtenäisenä ja käräjien istuntopaikat pysyisivät nykyisellään ja Pohjois-Lapin asukkaiden asiointimatka Sodankylän kansliaan pysyisi nykyisellään.  Sodankylän toimipaikan poistuessa koko Pohjois-Lapin asukkaiden asiointimatkat käräjäoikeuksiin muuttuisivat pitkistä kohtuuttoman pitkiksi.

SODANKYLÄN KUNNANHALLITUS

Vesa Tuunainen
Kunnanjohtaja